മലയാള വിഭാഗത്തിന്റെ പ്രവര്ത്തനങ്ങള് വിലയേറിയത് സക്കറിയ മസ്കത്ത്: ഒമാന് മലയാളികളുടെ സാംസ്കാരികവും സാമൂഹികവുമായ മേഖലകളില് മലയാള വിഭാഗം നല്കുന്ന സംഭാവനകള് വിലയേറിയതാണെന്ന് പ്രശസ്ത സാഹിത്യകാരനും എഴുത്തച്ഛന് പുരസ്കാര ജേതാവുമായ പോള് സക്കറിയ പറഞ്ഞു. ഇന്ത്യന് സോഷ്യല് ക്ലബ് മലയാള വിഭാഗത്തിന്റെ ഓണ്ലൈന് ഓണാഘോഷ പരിപാടിയില് മുഖ്യാതിഥിയായി സംസാരിക്കുകയായിരുന്നു അദ്ദേഹം. കണ്വീനര് പി. ശ്രീകുമാര് അധ്യക്ഷത വഹിച്ചു. നടി അപര്ണ ദാസ് മലയാള വിഭാഗത്തിന് ആശംസ നേര്ന്നു. കോ കണ്വീനര് ലേഖ വിനോദ്, വിനോദ വിഭാഗം സെക്രട്ടറി ഷഹീര് അഞ്ചല് എന്നിവര് സംസാരിച്ചു. സംഘടനയിലെ അംഗങ്ങള് അവതരിപ്പിച്ച ഓണപ്പാട്ടുകള്, മഹാബലി വരവേല്പ്, തിരുവാതിര, കുട്ടികളുടെ നൃത്തനൃത്യങ്ങള്, വനിതകളുടെ സ്നേഹിത, കാവ്യദൃശ്യാവിഷ്കരണം എന്നിവയും ഓണാഘോഷത്തിനു മിഴിവേകി. ഓണാഘോഷ ഭാഗമായി എല്ലാവര്ഷവും നടത്തിവരുന്ന ഓണസദ്യ ഇത്തവണ അംഗങ്ങള്ക്ക് പാര്സലായി നല്കുകയും വരാന് കഴിയാത്തവര്ക്ക് വീടുകളില് എത്തിച്ചുകൊടുക്കുകയും ചെയ്തു.